" Газпром " заложил " Северен поток 2 " в Лондон Руският държавен доставчик " Газпром " е заложил акциите на проектната си компания Nord Stream 2 AG . По този начин руснаците са осигурили финансиране на газовия проект " Северен поток 2 " . Акциите са заложени в британската финансово - кредитна агенция Glas Trust през август миналата година . " Газпром " е получил 90 млрд . рубли , като срокът на залога е до 2038 г . , съобщава руското делово издание " Комерсант " . Средствата , необходими за изграждането на газопровода , са 89.7 млрд . рубли , което почти напълно съвпада с осигурената сума през британската кредитна агенция . Изданието отбелязва , че целта на операцията е била да се намали възможността Nord Stream 2 AG да попадне в обхвата на западните санкции , наложени на Русия . На практика партньорите на " Газпром " в проекта - компаниите Shell , Engie , Uniper , Wintershall и OMV , не могат да бъдат санкционирани , тъй като не са акционери в изграждането на газопровода и не са инвестирали пари в него . Сега тези европейски компании ще дават пари на британската финансово - кредитна агенция и тя ще финансира " Северен поток - 2 " . Така ако някой попадне под американските санкции , това ще е Glas Trust , а в замяна британците вероятно ще получават доста висок процент от печалбите на Nord Stream 2 AG . Преди седмица Германия одобри изграждането и експлоатацията на газопровода " Северен поток 2 " . Берлин даде зелена светлина за изграждането на 31 - километровия участък , който минава през водите й . Очаква се Русия , Финландия , Швеция и Дания , в чиито територии попадат в маршрутът , също да издадат съответните разрешения . Планираните строителни работи трябва да бъдат изпълнени през тази година .